62018CO0690_INF
Uznesenie Súdneho dvora (siedma komora) zo 6. mája 2021 –CLCV a i. (Rušiace zariadenie na dieselových motoroch II)
(spojené veci C‑690/18 až C‑692/18)
„Návrh na začatie prejudiciálneho konania – Aproximácia právnych predpisov – Nariadenie (ES) č. 715/2007 – Článok 3 bod 10 – Článok 5 ods. 2 – Rušiace zariadenie – Motorové vozidlá – Dieselové motory – Emisie znečisťujúcich látok – Program ovplyvňujúci riadiacu jednotku motora – Technológie a stratégie umožňujúce obmedziť produkciu emisií znečisťujúcich látok“
1.
Prejudiciálne otázky – Otázky zhodné s otázkami už prejednávanými judikatúrou – Uplatnenie článku 99 rokovacieho poriadku
(článok 267 ZFEÚ; Rokovací poriadok Súdneho dvora, článok 99)
(pozri body 58 – 60)
2.
Aproximácia právnych predpisov – Motorové vozidlá – Emisie ľahkých osobných a úžitkových vozidiel – Nariadenie č. 715/2007 – Rušiace zariadenie – Konštrukčný prvok – Pojem – Softvér začlenený do riadiacej jednotky motora alebo ktorý ju ovláda – Softvér ovplyvňujúci fungovanie systému regulácie emisií a znižujúci jeho účinnosť – Zahrnutie
(nariadenie Európskeho parlamentu a Rady č. 715/2007, článok 3 bod 10)
(pozri bod 61, bod 1 výroku)
3.
Aproximácia právnych predpisov – Motorové vozidlá – Emisie ľahkých osobných a úžitkových vozidiel – Nariadenie č. 715/2007 – Rušiace zariadenie – Systém regulácie emisií – Pojem – Technológie a stratégie umožňujúce obmedziť produkciu emisií znečisťujúcich látok tak počas ich vzniku, ako aj po ich vytvorení – Zahrnutie
(nariadenie Európskeho parlamentu a Rady č. 715/2007, článok 3 bod 10)
(pozri bod 61, bod 2 výroku)
4.
Aproximácia právnych predpisov – Motorové vozidlá – Emisie ľahkých osobných a úžitkových vozidiel – Nariadenie č. 715/2007 – Rušiace zariadenie – Pojem – Zariadenie, ktoré sníma všetky parametre spojené s priebehom postupov typového schvaľovania s cieľom zlepšiť výkonnosť systému regulácie emisií pri týchto postupoch – Zahrnutie – Zlepšenie, ktoré možno konštatovať v konkrétnych okamihoch za podmienok bežnej prevádzky vozidla – Neexistencia vplyvu
(nariadenie Európskeho parlamentu a Rady č. 715/2007, článok 3 bod 10)
(pozri bod 61, bod 3 výroku)
5.
Aproximácia právnych predpisov – Motorové vozidlá – Emisie ľahkých osobných a úžitkových vozidiel – Nariadenie č. 715/2007 – Povinnosti výrobcov týkajúce sa typového schvaľovania – Zákaz používania rušiacich zariadení, ktoré znižujú účinnosť systémov regulácie emisií – Výnimky – Ochrana motora proti poškodeniu alebo havárii a bezpečná prevádzka vozidla – Rozsah – Zariadenie, ktoré počas schvaľovacieho procesu zlepšuje výkon systému regulácie emisií – Zariadenie, ktoré prispieva k predchádzaniu starnutia alebo zanášania motora – Vylúčenie
[nariadenie Európskeho parlamentu a Rady č. 715/2007, článok 5 bod 2 písm. a)]
(pozri bod 61, bod 4 výroku)
Výrok
1.
Článok 3 bod 10 nariadenia Európskeho parlamentu a Rady (ES) č. 715/2007 z 20. júna 2007 o typovom schvaľovaní motorových vozidiel so zreteľom na emisie ľahkých osobných a úžitkových vozidiel (Euro 5 a Euro 6) a o prístupe k informáciám o opravách a údržbe vozidiel sa má vykladať v tom zmysle, že softvér začlenený do riadiacej jednotky motora alebo ktorý ju ovláda, predstavuje „konštrukčný prvok“ v zmysle tohto ustanovenia, keďže pôsobí na fungovanie systému regulácie emisií a znižuje jeho účinnosť.
2.
Článok 3 bod 10 nariadenia č. 715/2007 sa má vykladať v tom zmysle, že pod pojem „systém regulácie emisií“ v zmysle tohto ustanovenia patria tak technológie a stratégia nazývaná „následná úprava výfukových plynov“, ktoré znižujú emisie na výstupe, teda po ich vytvorení, ako aj tie, ktoré podobne ako systém recirkulácie výfukových plynov znižujú emisie na vstupe, teda počas ich tvorby.
3.
Článok 3 bod 10 nariadenia č. 715/2007 sa má vykladať v tom zmysle, že „rušiace zariadenie“ v zmysle tohto ustanovenia predstavuje zariadenie, ktoré sníma všetky parametre spojené s priebehom postupov typového schvaľovania stanovených týmto nariadením, s cieľom zlepšiť výkonnosť systému regulácie emisií pri týchto postupoch, a tak dosiahnuť typové schválenie vozidla, aj keď takéto zlepšenie možno konštatovať aj v konkrétnych okamihoch za podmienok bežnej prevádzky vozidla.
4.
Článok 5 ods. 2 písm. a) nariadenia č. 715/2007 sa má vykladať v tom zmysle, že na rušiace zariadenie, ktoré systematicky zlepšuje výkonnosť systému regulácie emisií vozidiel pri postupoch typového schvaľovania, aby sa dodržali emisné limity stanovené týmto nariadením a dosiahlo sa tak typové schválenie týchto vozidiel, sa nemôže vzťahovať výnimka zo zákazu takýchto zariadení uvedená v tomto ustanovení, týkajúca sa ochrany motora proti poškodeniu alebo havárii a bezpečnej prevádzky vozidla, aj keď toto zariadenie prispieva k prevencii starnutia alebo zanášania motora.